МИНИСТЕРСТВО ЗА ФИНАНСИИ

П Р Е Д Л О Г- З А К О Н

за изменување и дополнување на Законот за девизната инспекција

Скопје, јуни 2014 година

ВОВЕД

I. ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Законот за девизната инспекција ја регулира надлежноста и организацијата на Државниот девизен инспекторат, назначувањето на девизните инспектори, овластувањата на девизните инспектори и постапката на вршење на инспекциски надзор.

Со донесувањето на Предлог-законот за изменување и дополнување на Законот за девизната инспекција ќе се изврши усогласување со измените на Законот за инспекциски надзор.

II. ЦЕЛИТЕ, НАЧЕЛАТА И ОСНОВНИТЕ РЕШЕНИЈА

Целите кои треба да се постигнат со предлогот се:

* Зголемување на ефикасноста и ажурноста во функционирањето на Државниот девизен инспекторат;
* Регулирање на организацијата и раководењето на инспекциските служби и
* Зајакнување на статусот на инспекторите.

Начелата на кои се заснова предлогот се истите на кои се заснова Законот за инспекциски надзор.

Основните решенија во предлогот се да се даде статус на правно лице на Државниот девизен инспекторат, да се пропише обврската за стекнување на лиценца за инспекторите, да се утврди надлежност на директорот на Државниот девизен инспекторат за донесување на годишната програма за работа на Инспекторатот и да се регулира правото на жалба против решенијата донесени од Инспекторатот.

III. ОЦЕНКА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлогот на закон за изменување и дополнување на Законот за девизната инспекција нема фискални импликации.

IV. ПРОЦЕНА НА ФИНАСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложениот закон не се потребни дополнителни финансиски средства од Буџетот на Република Македонија.

Предлог на закон за изменување и дополнување на Законот за девизната инспекција

Член 1

Во Законот за девизната инспекција („Службен весник на Република Македонија“ бр.89/04, 24/11 и 43/14), во членот 2 се додава нов став 2, кој гласи:

„Државниот девизен инспекторат има својство на правно лице, има сопствена буџетска сметка како буџетски корисник од прва линија, самостојно спроведува постапки за вработување согласно со закон и одлучува за правата и обврските од работен однос.“.

Член 2

По членот 6 се додава нов член 6-а кој гласи:

„Член 6-а

Инспектор може да биде лице кое:

1) е државјанин на Република Македонија,

2) е полнолетно,

3) има општа здравствена способност,

4) не му е изречена казна со правосилна судска пресуда за забрана на вршење на професија, дејност или должност,

5) има стекнато најмалку 300 кредити според ЕКТС или завршен VII/1 степен од областа на правните или економските науки, што се докажува со уверение,

6) има пет години работно искуство во областа на девизното работење,

7) ги исполнува другите услови утврдени со актот за систематизација на работните места во Инспекторатот;

8) поседува меѓународно признат сертификат за работа со компјутерски програми за канцелариско работење и тоа еден од следните:

а) Certiport: IC3 GS4 Key Applications – положен,

б) Microsoft: MOS Windows или MOS Excel – положен, или

в) ECDL: Core – положен;

9) има добиено позитивно мислење за соодветност за работното место преку полагање на психолошки тест и тест за интегритет, согласно со прописите кои се однесуваат на државните службеници и

10) има лиценца за инспектор од областа на надлежност на Инспекторатот.“.

Член 3

Членот 8 се менува и гласи:

„Директорот изготвува предлог на годишна програма за работа на Инспекторатот и истата ја доставува до Инспекцискиот совет, најдоцна до 30 септември во тековната година за наредната година.

Директорот ја донесува годишната програма за работа на Инспекторатот во рок од седум дена од денот на приемот на мислењето од Инспекцискиот совет, односно најдоцна до 10 декември во тековната година, доколку Инспекцискиот совет не ја разгледа и не достави мислење, односно забелешки во рокот утврден со закон.

Врз основа на донесената годишна програма за работа на Инспекторатот, директорот подготвува квартални планови за работа на секој инспектор, кои збирно ги доставува на разгледување до Инспекцискиот совет, најдоцна две недели пред почетокот на следниот календарски квартал и тоа, до 15 декември за првиот квартал од наредната година, до 15 март за вториот, до 15 јуни за третиот, односно до 15 септември за четвртиот квартал во тековната година.

Во кварталните планови за работа на секој инспектор, директорот задолжително го внесува бројот на планирани надзори во следните три месеци, како и степенот на сложеност на секој од надзорите.

Врз основа на кварталните планови за работа на секој инспектор, директорот подготвува месечен план за работа, кој содржи и распоред на надзори по датуми и по субјекти на надзор.

Директорот најдоцна две недели од почетокот на тековниот календарски квартал за претходниот до Инспекцискиот совет доставува збирни квартални извештаи за работата на секој инспектор и тоа до 15 јануари за четвртиот квартал од претходната година, до 15 април за првиот квартал, до 15 јули за вториот, односно до 15 октомври за третиот квартал во тековната година.

Директорот најдоцна до 1 март во тековната година до Инспекцискиот совет доставува годишен извештај за работата на Инспекторатот за претходната година.“.

Член 4

Членот 13-в се менува и гласи:

„Против решение на инспектор може да се изјави жалба до Државната комисија за одлучување во управна постапка и постапка од работен однос од втор степен, во рок од осум дена од приемот на решението.“.

Член 5

Овој закон влегува во сила осмиот ден од денот на објавувањето во „Службен весник на Република Македонија“.

ОБРАЗЛОЖЕНИЕ

I. Објаснување на содржината на одредбите на предлог-законот за изменување и дополнување на законот за управната инспекција

Со донесувањето на предложениот закон целосно ќе се усогласи Законот за девизната инспекција со Законот за изменување и дополнување на Законот за инспекциски надзор („Службен весник на Република Македонија“ бр.147/2013).

Со членот 1 од Предлогот на закон се уредува дека Државниот девизен инспекторат има својство на правно лице.

Со членот 2 се уредуваат условите кои треба да ги исполнува лице за да стане инспектор во Државниот девизен инспекторат.

Со членот 3 се уредува надлежноста на директорот на Државниот девизен инспекторат за донесување на годишната програма за работа и кварталните планови за работа на Инспекторатот.

Со членот 4 се уредува дека против решенијата донесени од инспекторите може да се изјави до Државната комисија за одлучување во управна постапка и постапка од работен однос во втор степен.

II. Меѓусебна поврзаност на решенијата содржани во предложените одредби

Одредбите од Предлогот на закон се поврзани со одредбите од Законот за инспекциски надзор со кои се врши усогласување.

III. Последици што ќе произлезат од предложените решенија

.Последиците од предложените решенија се:

* Зголемување на ефикасноста и ажурноста во функционирањето на Државниот девизен инспекторат;
* Регулирање на организацијата и раководењето на инспекциските служби и
* Зајакнување на статусот на инспекторите.

ИЗВОД ОДРЕДБИ ОД ЗАКОНОТ ЗА ДЕВИЗНАТА ИНСПЕКЦИЈА ШТО СЕ МЕНУВААТ

Член 2

Работите од надлежност на девизната инспекција ги врши Државниот девизен инспекторат како орган во состав на Министерството за финансии.

Член 8

Инспекторатот изготвува и доставува годишен извештај за својата работа до Владата на Република Македонија.

Инспекторатот изготвува извештаи, информации за состојбите од својата надлежност, за што го информира министерот за финансии и Владата на Република Македонија.

Член 13-в

Против решението на инспекторот може да се изјави жалба во рок од осум дена од денот на приемот на решението.

По жалбата одлучува посебна комисија при Министерството за финансии која е составена од три члена од кои претседателот е раководен државен службеник а членовите на комисијата се лица со економски или правен факултет и имаат најмалку четири години работно искуство во областа на девизното работење.